(Návrh)

VYHLÁŠKA
Ministerstva pôdohospodárstva a rozvoja vidieka Slovenskej republiky
z ... 2026,
ktorou sa mení a dopĺňa vyhláška Ministerstva pôdohospodárstva a rozvoja vidieka Slovenskej republiky č. 30/2014 Z. z. o požiadavkách na nápoje 
v znení vyhlášky č. 158/2016 Z. z.

Ministerstvo pôdohospodárstva a rozvoja vidieka Slovenskej republiky podľa § 3 ods. 1 a § 30 ods. 1 zákona Národnej rady Slovenskej republiky č. 152/1995 Z. z. o potravinách v znení neskorších predpisov ustanovuje:

Čl. I

Vyhláška Ministerstva pôdohospodárstva a rozvoja vidieka Slovenskej republiky č. 30/2014 Z. z. o požiadavkách na nápoje v znení vyhlášky č. 158/2016 Z. z. sa mení a dopĺňa takto:

1. V § 2 písm. a) a § 4 ods. 2 písm. b) štvrtom bode sa vypúšťa slovo „pivovarských“.

2. V § 2 písmeno c) znie: 
„c) chmeľom sušené a mechanicky spracované hlávky chmeľu obyčajného (Humulus lupulus L.), najmä chmeľové pelety a chmeľové prášky, ktoré obsahujú len prirodzené časti rastliny chmeľu obyčajného (Humulus lupulus L.),“.

3. V § 3 odsek 1 znie:
„(1) V pive má prevládať chmeľová vôňa a chuť s jemnou až výraznou horkosťou, rezkosťou a plnosťou podľa druhu piva.“.

4. V § 3 ods. 4 sa slová „slad a chmeľ“ nahrádzajú slovami „slad, chmeľ a kvasinky“.

5. V § 3 ods. 5 sa písmeno a) dopĺňa šiestym bodom až ôsmym bodom, ktoré znejú:
 „6. maltóza, 
7. laktóza, 
8. med,“.

6. V § 3 ods. 5 písmeno b) znie:
„b) škrobnaté náhrady sladu
1. obilný škrob, 
2. nesladované obilniny, 
3. ryža,
4. kukurica.“. 


7. V § 3 odsek 6 znie:
„(6) Chmeľ možno čiastočne alebo úplne nahradiť 
a) chmeľovými výrobkami pripravenými  fyzikálnymi úpravami chmeľu, najmä chmeľovými extraktmi alebo chmeľovými silicami, 
b) upravenými chmeľovými výrobkami pripravenými chemickými úpravami chmeľu, najmä isoextraktami, izopeletami a izo-α-horkými kyselinami.“.

8. V § 3 ods. 7 úvodnej vete sa za slová „prídavných látok“ vkladá čiarka a slová „minerálnych látok“ a slová „osobitného predpisu2)“ sa nahrádzajú slovami „osobitných predpisov2)“.

Poznámka pod čiarou k odkazu 2 znie:
[bookmark: poznamky.poznamka-2.oznacenie][bookmark: poznamky.poznamka-2]„2) Nariadenie Európskeho parlamentu a Rady (ES) č. 1925/2006 z 20. decembra 2006 o pridávaní vitamínov a minerálnych látok a niektorých ďalších látok do potravín (Ú. v. EÚ L 404, 30.12.2006) v platnom znení.
Nariadenie Európskeho parlamentu a Rady (ES) č. 1333/2008 zo 16. decembra 2008 o prídavných látkach v potravinách (Ú. v. EÚ L 354, 31.12.2008) v platnom znení. 
[bookmark: poznamky.poznamka-2.text]Vykonávacie nariadenie Komisie (EÚ) č. 872/2012 z 1. októbra 2012, ktorým sa prijíma zoznam aromatických látok stanovený nariadením Európskeho parlamentu a Rady (ES) č. 2232/96 a zapracúva sa do prílohy I k nariadeniu Európskeho parlamentu a Rady (ES) č. 1334/2008 a ktorým sa zrušuje nariadenie Komisie (ES) č. 1565/2000 a rozhodnutie Komisie 1999/217/ES (Ú. v. EÚ L 267, 2.10.2012).“.

9. V § 3 sa odsek 7 dopĺňa písmenami d) a e), ktoré znejú:
„d) tanín,
e) silikagély.“.

10. V § 3 ods. 8 písm. d) sa na konci pripájajú tieto slová: „alebo sladovým extraktom“.

11. V § 3 ods. 8 sa vypúšťa písmeno f). 

Doterajšie písmeno g) sa označuje ako písmeno f).

12. V § 4 ods. 1 písm. a) sa vypúšťajú slová „(Saccharomyces cerevisiae subsp. uvarum, Saccharomyces cerevisiae subsp. carlsbergensis)“. 

13. V § 4 ods. 1 písm. b) sa vypúšťajú slová „(Saccharomyces cerevisiae subsp. cerevisiae)“. 

14. V § 4 ods. 2 písm. b) sa za šiesty bod vkladá nový siedmy bod a ôsmy bod, ktoré znejú: 
„7. izotonické pivo; izotonickým pivom je nealkoholické pivo vyrobené z nealkoholického piva s osmolalitou medzi 200 – 330 mmol/kg,
8. izotonický radler; izotonickým radlerom je miešaný nápoj vyrobený z nealkoholického piva s osmolalitou medzi 200 – 330 mmol/kg,“.
 
Doterajší siedmy bod sa označuje ako deviaty bod.

15. V § 4 sa za odsek 3 vkladá nový odsek 4, ktorý znie:
„(4) Pri členení piva podľa farby možno podľa druhu piva prekročiť dolný alebo horný počet jednotiek EBC podľa odseku 3 o dve jednotky EBC.“.

Doterajšie odseky 4 až 7 sa označujú ako odseky 5 až 8. 

16. V § 4 odsek 5 znie:
„(5) Pivá bežných druhov sa podľa extraktu v pôvodnej mladine členia na
a) stolové pivá s extraktom v pôvodnej mladine do 6 % hmot., 
b) výčapné pivá s extraktom v pôvodnej mladine od 7 % hmot. do 10 % hmot.,
c) ležiaky vyrobené za použitia kvasiniek spodného kvasenia s extraktom v pôvodnej mladine od 11 % hmot. do 13 % hmot.,
d) plné pivá vyrobené za použitia kvasiniek vrchného kvasenia alebo zmesovou kultúrou s extraktom v pôvodnej mladine od 11 % hmot. do 12 % hmot.,
e) silné pivá s extraktom v pôvodnej mladine od 13 % hmot.“.

17. V § 4 ods. 6 sa za slová „obsahom alkoholu,“ vkladajú slová „izotonické pivo, radler, izotonický radler,“ a slová „odseku 4“ sa nahrádzajú slovami „odseku 5“.

18. V § 4 ods. 7 sa bodkočiarka nahrádza slovami „s odchýlkou podľa osobitného predpisu;2a)“.

Poznámka pod čiarou k odkazu 2a znie: 
„2a) Príloha XII nariadenia Európskeho parlamentu a Rady (EÚ) č. 1169/2011 z 25. októbra 2011 o poskytovaní informácií o potravinách spotrebiteľom, ktorým sa menia a dopĺňajú nariadenia Európskeho parlamentu a Rady (ES) č. 1924/2006 a (ES) č. 1925/2006 a ktorým sa zrušuje smernica Komisie 87/250/EHS, smernica Rady 90/496/EHS, smernica Komisie 1999/10/ES, smernica Európskeho parlamentu a Rady 2000/13/ES, smernice Komisie 2002/67/ES a 2008/5/ES a nariadenie Komisie (ES) č. 608/2004 (Ú. v. EÚ L 304, 22.11.2011) v platnom znení.“.

19. V § 4 sa za odsek 7 vkladá nový odsek 8, ktorý znie:
„(8) Ak sa v označení na obale izotonického piva alebo izotonického radleru uvádza údaj o jeho osmolalite, vyjadruje sa osmolalita nápoja v zákonnej meracej jednotke „mmol/kg“. Osmolalitu izotonického piva alebo izotonického radleru možno v označení na obale vyjadriť v súlade s osobitným predpisom2b) aj doplnkovým údajom v meracej jednotke „mOsmol/kg“.“.  

Doterajší odsek 8 sa označuje ako odsek 9. 

Poznámka pod čiarou k odkazu 2b znie:
„2b) § 15 ods. 5 zákona č. 157/2018 Z. z. o metrológii a o zmene a doplnení niektorých zákonov.“.

20. V § 5 ods. 1 sa na konci pripája táto veta: „Pri predaji a podávaní piva konečnému spotrebiteľovi možno čapovať pivo len pomocou pretlaku bezpečného inertného plynu; to neplatí pre hromadné podujatia, stánkový predaj, ambulantný predaj a pri čapovaní piva, pri ktorom tlačné médium neprichádza do priameho kontaktu s pivom.“.

21. V § 5 odseky 2 a 3 znejú:
„(2) Ak sa pivo čapuje z obalu pomocou pretlaku vzduchu, ktorý prichádza do priameho kontaktu s pivom, zostatok piva z nevyčapovaného obalu nie je možné čapovať po uplynutí 24 hodín od jeho narazenia; vzduch sa privádza z vonkajšieho priestoru cez filter, ktorý nesmie byť znečistený.

(3) Pivné potrubie sa pravidelne čistí v intervaloch určených výrobcom piva a pred každým pripojením obalu k výčapnému zariadeniu sa pivné potrubie riadne preplachuje vodou určenou na ľudskú spotrebu.“. 

22. § 5 sa dopĺňa odsekom 6, ktorý znie:
„(6) Odseky 1 až 5 sa vzťahujú aj na čapovanie nápoja podľa § 11 ods. 4.“. 

23. V § 11 sa za odsek 3 vkladá nový odsek 4, ktorý znie:
„(4) Miešaný nápoj vyrobený z piva alebo nealkoholického piva možno označiť ako radler s uvedením prívlastku alkoholický, nízkoalkoholický alebo nealkoholický podľa obsahu alkoholu podľa odsekov 1 až 3. Do radlera sa nepridáva alkohol, ktorý pochádza z iného alkoholického nápoja ako je pivo použité pri jeho výrobe, ani lieh; za pridanie alkoholu sa nepovažuje použitie alkoholu na riedenie alebo rozpúšťanie farbív, aróm alebo iných povolených zložiek používaných pri výrobe radlera.“.

 Doterajší odsek 4 sa označuje ako odsek 5.

24. Za § 12a sa vkladá § 12b, ktorý vrátane nadpisu znie:

„§ 12b
Prechodné ustanovenia k úpravám účinným od 1. februára 2027

(1) Pivo a miešaný nápoj z piva vyrobený do 31. januára 2027 možno označovať podľa tejto vyhlášky v znení účinnom do 31. januára 2027 a umiestňovať na trh do vyčerpania zásob, najneskôr však do dátumu spotreby alebo dátumu minimálnej trvanlivosti uvedeného na jeho obale.

(2) Na označovanie piva a miešaného nápoja z piva, ktoré sa umiestňujú na trh, možno do 31. januára 2028 používať aj obalový materiál, ktorý spĺňa požiadavky podľa tejto vyhlášky v znení účinnom do 31. januára 2027.“.

25.  § 13 sa dopĺňa odsekom 3, ktorý znie:
„(3) Ustanovenia tejto vyhlášky účinné od 1. februára 2027 a 1. januára 2029 boli prijaté v súlade s právne záväzným aktom Európskej únie v oblasti technických predpisov.9)“. 

Poznámka pod čiarou k odkazu 9 znie: 
„9) Smernica Európskeho parlamentu a Rady (EÚ) 2015/1535 z 9. septembra 2015, ktorou sa stanovuje postup pri poskytovaní informácií v oblasti technických predpisov a pravidiel vzťahujúcich sa na služby informačnej spoločnosti (kodifikované znenie) (Ú. v. EÚ L 241, 17.9.2015).“.

Čl. II

Táto vyhláška nadobúda účinnosť 1. februára 2027 okrem čl. I bodu 20, ktorý nadobúda účinnosť 1. januára 2029.
2
